Heuning :: God se wagkamer
Kitskos, internet, selfone, goeie diens, ADSL, turbo’s, eie motor, verkeersligte, outo-tellers, elektroniese transaksies ….. hierdie goed het almal iets met mekaar in gemeen; iets wat ons as baie kosbaar beskou; iets wat ons almal gewoonlik te min van het ….. tyd! ‘n Belangrike komponent van tyd is om te wag. Kan jy nog wag? Of is jy so ongeduldig soos ek? Dink jy dalk ook wag is tydmors? Ek onthou hoedat ek in my kinderdae vir ‘n uur na skool gewag het vir die bus, hoedat ons altyd gewag het vir ‘n bus om stad toe te gaan, hoe ek in die weermag gewag het vir ‘n brief; of hoe ek al gewag het vir ‘n tjek, gewag het vir vars broodrolletjies by die kafee, wag vir Ma om huis toe te kom …. Wag, wag, wag. Vandag dink ek tyd het ons ingehaal – hoe meer tegnologie ontwikkel word om vir ons meer tyd te gee, hoe minder tyd het ons, en hoe haastiger word ons. Ons word meer en meer ongeduldig en ons kan glad nie meer wag nie. Nou kan ons dit nie verdra as iemand voor ons ry en by die snelheidsgrens hou nie, of ‘n oomblik te laat wegtrek nadat die lig al groen geword het. Hoe het ons nie tou gestaan in die weermag nie? Tou gestaan vir kos, vir mediese sorg, vir toerusting, en ja, selfs vir die badkamer. Maar nou voel dit vir my niemand kan meer wag nie – en nog meer … ons kan nie meer vir die Here wag nie. Ons wil hê die Here moet net so vinnig reageer soos die mense waar ek my hamburger by die deurry-restaurant bestel. Jy sien, jou deurry-restaurant kan jou hamburger in sekondes aanmekaar sit – maar dan moet JY die ding eet! Kan jy wag op die Here terwyl Hy miskien laaank neem om die perfekte situasie vir jou voor te berei?